SA fliek se wêreldpremière op Tuinroete-fees | Netwerk24
11 September 2020 21:42
Die wêreldpremière van 'n nuwe fliek deur die bekroonde Suid-Afrikaanse regisseur William Collinson word vanjaar op die Garden Route- Internasionale Rolprentfees van 21 September tot 11 Oktober gehou. Flieks word virtueel vertoon en daar is ook inryflieks in verskeie Suid-Kaapse dorpe.
Collinson is bekend om flieks soos Double Echo en Last Broken Darkness. Sy jongste fliek is Mr Johnson, wat handel oor 'n man wat wakker word nadat hy 47 jaar lank in 'n koma was.
Collinson se werk in die sepie Skeem saam en die flieks Die ballade van Robbie de Wee en Skemerson is almal benoem vir beste rolprentkuns op die Suid-Afrikaanse rolprent-en-televisiepryse. Hy is ook benoem vir beste rolprentkuns op die kykNET Silwerskermfees vir die Afrikaanse flieks Seun en Dis koue kos, Skat.
In 2017 het hy vir Last Broken Darkness die Visible Spectrum-prys vir die beste rolprentkuns (vir 'n fliek) van die South African Society of Cinematographers (SASC) ontvang. Hy het ook 'n Cannes Lion vir sy Wimpy Braille Burger-video gekry.
Mr Johnson, met die akteurs Paul Slabolepszy en Jana Cilliers, sal in 2021 uitgereik word, luidens 'n verklaring.
Vir meer inligting oor die fees besoek https://www.gardenrouteinternationalfilmfestival.com/index.php.